

[image: ]
Ordenança reguladora de les bases que regiran la convocatòria de subvencions destinades a ajuts individuals de desplaçament (AID) a la comarca de la Selva per al curs 2023/24
La disposició addicional primera del Decret 161/1996, pel qual es regula el servei de transport escolar, determina que es podran concedir ajuts destinats a l'alumnat d'educació obligatòria que s'hagi de desplaçar fora del seu municipi de residència per manca d’oferta educativa al seu o a centres docents del mateix municipi però distants del lloc de residència.

L’Acord de Govern GOV/128/2021, de delegació de competències als consells comarcals i a l'Àrea Metropolitana de Barcelona en matèria d'educació inclou, entre aquestes competències, la gestió dels ajuts individuals de desplaçament. 
Tal com es fa anualment, des del Departament d’Educació s’han revisat els criteris per a l’assignació d’aquests ajuts de cara al curs 2023/24, a partir de les aportacions d’un grup treball constituït per representants dels Consells Comarcals, de l’Associació Catalana de Municipis, de la Federació de Municipis de Catalunya i del mateix Departament.

1.Objecte 

L’objecte d’aquesta convocatòria és la concessió d’ajuts individuals de desplaçament (AID’s) per a necessitats socioeconòmiques i geogràfiques, d’acord amb la disposició pressupostària, per l'alumnat d'educació obligatòria que s'hagi de desplaçar a un centre docent allunyat del seu domicili de residència.

Segons la tipologia de desplaçament, es distingeixen dos tipus d’ajuts:
 
a) Es considerarà AID obligatori aquell destinat a alumnes que s’hagin de desplaçar a centres docents de fora del seu municipi de residència per manca d’oferta educativa al seu.

b) Es considerarà AID no obligatori aquell destinat a alumnes que s’hagin de desplaçar a un centre docent del mateix municipi de residència però distant del seu domicili o a  un centre docent d’un altre municipi quan aquest sigui  més proper al seu domicili que el li pertoca per mapa escolar o adscripció.

2.Beneficiaris i requisits

2.1. Els beneficiaris d'ajut individual de desplaçament són els alumnes que reuneixin els requisits següents:

a) Estar matriculat en un centre educatiu de la comarca de la Selva sostingut amb fons públics de Catalunya  (segon i tercer de primer cicle d’infantil, en aquelles escoles de titularitat de la Generalitat on s’hagi implantat, i qualsevol dels cursos del ensenyaments de segon cicle d’educació infantil i d’ensenyaments obligatoris) i aquest complexi alguns dels següents criteris:

· El centre escolar és el que li pertoca per mapa escolar (infantil i primària) o per adscripció (secundària obligatòria)
· El centre escolar és el més proper al seu domicili
· El centre escolar ha estat proposat pel Departament d’Educació.

b) Que tinguin el seu domicili a més de 3 km del centre escolar i no disposin de servei de transport escolar o públic de viatgers al seu abast, o aquest tingui la parada més propera al domicili a més de 3 km.

3.Quantia dels ajuts

L’import diari dels ajuts serà el següent:

· AID’s obligatoris: 0,30 € per cada quilòmetre de distància entre el domicili i el centre educatiu (o parada de bus escolar més propera) *

· AID’s no obligatoris: 0,20 € per cada quilòmetre de distància entre el domicili i el centre educatiu(o parada de bus escolar més propera) *

(*) Quan tinguin al seu abast un servei de transport públic o escolar col·lectiu, la distància es comptarà des del domicili fins a la parada de l’esmentat transport més propera (sempre i quan aquesta parada es trobi a més de 3 km del domicili)

El càlcul de l’import total de l’ajut es farà tenint en compte tots els dies lectius del curs escolar.

4.Termini de presentació de sol·licituds

El Consell Comarcal publicarà l’edicte de convocatòria dels ajuts al Butlletí Oficial de la Província (BOP) i a l’e-tauler del Consell Comarcal. El termini de presentació de sol·licituds s’iniciarà l’endemà de la publicació al BOP i restarà oberta fins el 31 de desembre de 2023.
5. 
6. 
7. 
8. 
9. 
5.Sol·licituds i documentació

5.1 Documentació obligatòria:

Les persones interessades en aquesta convocatòria han de presentar la documentació obligatòria següent:
· Model de sol·licitud. Cada família presentarà una sol·licitud única pel nombre de germans escolaritzats al mateix centre escolar. Les sol·licituds es podran presentar a través dels següents canals: 

· Imprès normalitzat degudament imprès i signat, presentat en format paper a qualsevol oficina de registre del Consell Comarcal de la Selva, per correu postal certificat o al centre educatiu
· Formulari digital signat electrònicament i tramitat a través del servei d’instància electrònica del Consell Comarcal de la Selva

5.2 Autoritzacions:
La presentació de la sol·licitud implica l’autorització, de tots i cadascun dels membres de la unitat familiar, per tal que el Consell Comarcal o el Departament d’Educació puguin obtenir d’altres administracions públiques la informació que resulti necessària per a la determinació, coneixement i comprovació de totes les dades d’identificació, situacions personals, de residència, acadèmiques i familiars, altres beques i ajuts obtinguts per la mateixa finalitat, així com la renda, renda garantida de ciutadania i patrimoni familiar necessaris per a la resolució de la sol·licitud de beca, la qual haurà d’estar degudament signada pels majors d’edat.
6.Criteris per a l’atorgament dels ajuts 

· Els AID’s obligatoris seran resolts favorablement si es compleixen els requisits establerts a l’apartat 2 d’aquestes bases.

· Els AID’s no obligatoris seran resolts favorablement si es compleixen els requisits establerts a l’apartat 2 d’aquestes bases i la renda familiar anual, calculada d’acord amb el que s’estableix al següents apartats, no supera el llindar detallat a l’apartat 9.

7.Càlcul de la renda familiar

[bookmark: _Hlk65660590]El Departament d’Educació o el Consell Comarcal calcularà la renda familiar per l’agregació de les rendes corresponents a l’exercici 2022 de cadascun dels membres computables de la família que obtingui ingressos de qualsevol naturalesa, segons s’indica en els paràgrafs següents i de conformitat amb la normativa reguladora de l’impost sobre la renda de les persones físiques.
Per a la determinació de la renda dels membres computables que hagin presentat declaració per l’impost sobre la renda de les persones físiques, es procedirà de la manera següent:
· [bookmark: _Hlk65660611]Primer: se sumarà la base imposable general amb la base imposable de l’estalvi, excloent-ne els saldos nets negatius de guanys i pèrdues patrimonials corresponents de 2018 a 2021, i el saldo net negatiu de rendiments de capital mobiliari de 2018 a 2021 a integrar a la base imposable de l’estalvi. 
· Segon: a aquest resultat es restarà la quota resultant de l’autoliquidació. Per a la determinació de la renda dels membres computables que obtinguin ingressos propis i no hagin presentat declaració per l’impost sobre la renda de les persones físiques, se seguirà el procediment descrit en l’apartat primer del punt anterior, i del resultat obtingut es restaran els pagaments a compte efectuats.

En els casos que algun dels membres de la unitat familiar rebi qualsevol tipus d’ingrés corresponent a rendiments no tributables o exempts, caldrà aportar la següent documentació, en funció de la font o fonts d’ingressos, com pot ser:
- Original i fotocòpia de l'informe de vida laboral actualitzat, emès per la Seguretat Social.
- Les persones que percebin prestacions econòmiques per ajuts al lloguer de l’habitatge: resolució o certificació de l’Agència Catalana de l’Habitatge. 
- Les persones que estiguin donades d’alta al sistema especial de treballadors de la llar de la Seguretat Social, caldrà aportar el certificat de cotitzacions corresponent a l’any 2022.
En la resta de situacions no previstes anteriorment el nivell de renda s’haurà d’acreditar mitjançant qualsevol altra documentació fefaent que serà valorada per la Comissió d’adjudicació.
7.1 Deduccions de la renda familiar
A l’efecte de la determinació de la renda a què es refereixen els paràgrafs anteriors, un cop calculada la renda familiar a efectes de l’ajut, s’aplicaran les següents deduccions:
· El cinquanta per cent dels ingressos aportats per qualsevol dels membres computables de la família diferents dels sustentadors principals.
· La quantitat de 800,00 € per cada germà o germana, incloent-hi la persona sol·licitant que convisqui en el domicili familiar, quan acrediti la condició de família monoparental
· [bookmark: _Hlk65660700]La quantitat de 800,00 € (infants en acolliment en la unitat familiar extensa o aliena)
· La quantitat de 500,00 € per cada germà o germana, incloent-hi la persona sol·licitant que convisqui en el domicili familiar, quan s’acrediti la condició de família nombrosa.
· La quantitat de 1.000,00 € per germà/na, incloent la persona sol·licitant que convisqui en el domicili familiar, quan la persona sol·licitant acrediti la condició de discapacitat.
· En cas que no s’obtingui la corresponent autorització per realitzar els creuaments caldrà que tots els membres de la unitat familiar aportin la documentació necessària, expedida pels organismes competents, per tal de determinar la renda familiar, els rendiments patrimonials i el volum de negoci.

En el cas d’unitats familiars que mitjançant els creuaments no s’hagi obtingut ingressos o que cap dels membres tenen un identificador, serà necessari disposar del corresponent informe de serveis socials en el qual haurà de fer constar aquells ingressos que puguin tenir aquestes unitats i la valoració per situació social de risc, d’acord amb el que s’estableix en el punt 1.b.2) d’aquests criteris.

7.2 Valoració de situacions específiques de la unitat familiar.
Per aquest concepte, s’estableix un barem màxim de fins a 15 punts, que es calcularà per l’agregació dels punts obtinguts, de tots els membres de la unitat familiar, pels diferents conceptes que es relacionen a continuació, els quals s’hauran d’acreditar fefaentment, mitjançant certificació de l’organisme competent.
· Qualificació de família nombrosa general, li correspon 1,5 punts.
· Qualificació de família nombrosa especial, li correspon 3 punts.
· Condició de monoparentalitat general, li correspon 1,5 punts.
· Condició de monoparentalitat especial, li correspon 3 punts.
· Existència d’infants en acolliment en la unitat familiar extensa o aliena: 3 punts.
· Condició de discapacitat de l’alumne o germans de fins a un 33%: 1,5 punts.
· Condició de discapacitat de l’alumne o germans de més d’un 33%: 3 punts.
· Redistribució equilibrada - alumnat necessitats educatives específiques:  3 punts.

La puntuació que s’indica per a cada concepte és la màxima per aquell concepte, per tant, a efectes d’obtenir la puntuació és indiferent que la compleixin diversos membres de la unitat familiar.
8.Consideració dels membres computables de la unitat familiar.

Per al càlcul de la renda familiar als efectes d’aquests ajuts, són membres computables els progenitors, si escau, el/la tutor/a o persona encarregada de la guarda i protecció del menor, el sol·licitant, els germans solters menors de vint-i-cinc anys i que convisquin en el domicili familiar a 31 de desembre de l’any utilitzat en el càlcul de la renda familiar o els de més edat, quan es tracti de persones amb discapacitat física, psíquica o sensorial, així com els ascendents dels pares que justifiquin la seva residència al mateix domicili que els anteriors amb el certificat municipal corresponent.
En el cas de divorci o separació legal dels pares, no es considerarà membre computable aquell que no convisqui amb el sol·licitant de l’ajut. No obstant això, tindrà la consideració de membre computable, si escau, el nou cònjuge o persona unida per anàloga relació, la renda de la qual s’inclourà dins del còmput de la renda familiar.
8.1 Tractament específic de determinades situacions en relació a la unitat familiar.
· Unitats familiars amb situació de custòdia compartida: es consideraran membres de la unitat familiar únicament: el sol·licitant, els seus progenitors, encara que no convisquin, i els fills comuns d’aquests. En el cas que només el necessiti un dels progenitors/es, es podrà valorar la renda del progenitor/a sol·licitant i només li correspondrà un ajut pels dies de custòdia que estableixi el conveni regulador.
En el cas que posteriorment a la tramitació de l’ajut amb un sol progenitor l’altre progenitor també el vulgui sol·licitar, es farà una nova valoració atenint-nos al criteri inicial, d’acord amb el que s’estableix en el paràgraf anterior. Aquesta revisió pot comportar canviar el resultat de l’ajut que s’havia obtingut  amb un únic progenitor. 
· Unitats familiar amb situació de violència de gènere En aquest casos caldrà actuar atenent als articles 33 (identificació de les situacions de violència masclista), i 48, (tractament d’ajuts escolars), de la Llei 5/2008, del 24 d’abril, del dret de les dones a eradicar la violència masclista (DOGC Núm. 5123 – 2.5.2008).

9.Llindars de renda, volum de negoci, capital mobiliari de patrimoni.

El llindar es calcularà en funció dels membres computables de la unitat familiar i per l’agregació de les unitats de consum que es detallen a continuació:
· Primer adult (sustentadors principals): 11.365,60 €.
· Segon adult (sustentadors principals) i altres adults que integren la unitat familiar: 5.682,80 €.
· Altres adults que integren la unitat familiar diferents als sustentadors principals: 2.841,40 €.
· Per a cada nen/a de la unitat familiar: 3.409,70 €.

10. Concessió dels ajuts
La presidència del Consell Comarcal de la Selva té la facultat de resoldre aquesta convocatòria, previ informe de l’àrea d’Educació de l’ens, que presentarà una proposta de concessió dels ajuts, d'acord amb els barems que s'esmenten en aquestes bases. La Resolució de Presidència resoldrà les sol·licituds atorgades amb especificació del tram d’ajut i les denegades amb la motivació corresponent.
Abans que transcorrin quinze dies des de la data d’elevació de la proposta de resolució, la presidència del Consell Comarcal dictarà resolució definitiva d’atorgament dels esmentats ajuts.
La resolució de l’atorgament o denegació de l’ajut, que posarà fi a la via administrativa, serà publicada a la seu electrònica del Consell Comarcal i informada als correus electrònics i/o telèfons mòbils facilitats pels peticionaris. Aquesta substituirà la notificació individualitzada, de conformitat amb el que disposa l’article 45.1.b) de la Llei 30/2015, d’1 d’octubre, Procediment Administratiu Comú de les Administracions Públiques.
Els beneficiaris dels ajuts resten obligats a facilitar la informació requerida pels òrgans de control de l’Administració


11.Motius de denegació

1. Superar qualsevol dels llindars econòmics de concessió.
1. Sol·licitud no ajustada a les bases de la convocatòria.




12. Reclamacions i silenci administratiu

Contra la resolució especificada en la base 11 d’aquesta convocatòria, que és definitiva i posa fi a la via administrativa, es pot interposar recurs contenciós administratiu davant del jutjat Contenciós Administratiu de Girona en el termini de dos mesos comptats a partir del dia següent al de la seva publicació a la seu electrònica del Consell Comarcal. 
Potestativament, es pot interposar prèviament recurs de reposició davant de la Presidència del Consell Comarcal en el termini d’un mes, a comptar del dia següent de la seva publicació a la seu electrònica del Consell Comarcal.
Si transcorre el termini d’un mes, a comptar a partir del dia següent al de la data d’interposició del recurs de reposició sense que hagi estat dictada i notificada resolució expressa, el recurs de reposició s’entendrà desestimat, en aquest cas, el recurs contenciós administratiu podrà interposar-se en el termini de 6 mesos a comptar a partir del dia següent al de la data en què presumptament s’hagi desestimat el recurs de reposició. Tot això, sens perjudici que si es considera convenient, es puguin interposar altres recursos que es creguin oportuns.
13.Protecció de dades

Les dades que facilita el sol·licitant s’incorporaran a un fitxer creat pel Consell Comarcal de la Selva per a la gestió i atorgament d'ajudes pel servei de transport escolar. Únicament seran cedides a la direcció del centre escolar corresponent, a l’empresa de gestió del servei i a entitats bancàries per a procedir a l'abonament de l'ajuda atorgada. En qualsevol moment pot exercir els seus drets d'accés, rectificació, oposició al tractament i cancel·lació adreçant-se al Consell Comarcal.

La presentació de la sol·licitud de l’ajut implica l’autorització al Consell Comarcal i al Departament d’Educació per obtenir les dades, de la persona sol·licitant i de la resta de membres de la unitat familiar, que siguin necessàries per determinar la renda a efectes d’aquest ajut.
14.Control

Els beneficiaris estan obligats a facilitar tota la informació i la documentació que, si s’escau, els requereixin el Consell Comarcal o el Departament d’Educació, la Intervenció General de Catalunya, la Sindicatura de Comptes i la resta d’òrgans competents. 

El Departament d’Educació pot inspeccionar el procediment de concessió d’aquests ajuts, per tal de comprovar el compliment d’aquestes bases.

15.Acceptació de les bases

La presentació de sol·licituds a aquesta convocatòria suposa l'acceptació íntegra d'aquestes bases.




16.Inspecció i revocació

En el supòsit que es comprovi que s’han aportat dades falses o incompletes a l’hora de fer la sol·licitud o bé incompleix qualsevol de les condicions establertes en aquestes bases o bé no utilitza l'ajuda per als fins sol·licitats, el Consell Comarcal pot revocar o suspendre l’ajuda que va concedir en el seu dia.

El Consell Comarcal pot establir mecanismes d’inspecció per a comprovar el correcte ús dels ajuts concedits als beneficiaris, els quals han de donar resposta en els terminis i formes que s’estableixin. L’incompliment d’aquesta base donarà lloc a la revocació de l’ajuda.

17.Bases addicionals

Si algun dels sol·licitants d’ajut individual de desplaçament té concedit algun altre ajut per aquest mateix concepte provinent d’una altra administració, caldrà que ho faci constar a la sol·licitud. El Consell Comarcal podrà demanar informació sobre aquestes ajudes per qualsevol dels procediments que estimi oportú als efectes de comprovar si s’ha rebut alguna altra ajuda per aquest concepte objecte d’aquesta convocatòria.

